Cynllunio Gwlad A Thref, Cymru RHAN 1 Materion rhagarweiniol Enwi, cychwyn a chymhwyso 1 1 Enw’r Rheoliadau hyn yw Rheoliadau Cynllunio Strategol (Cyfansoddiad Paneli a Gwariant Cymwys) (Cymru) 2016 a deuant i rym ar 16 Mawrth 2016. 2 Mae’r Rheoliadau hyn yn gymwys o ran Cymru. Dehongli 2 Yn y Rheoliadau hyn— ystyr “ Deddf 2004 ” (“ the 2004 Act ”) yw Deddf Cynllunio a Phrynu Gorfodol 2004; ystyr “gofynion cyfansoddiad” (“ composition requirements ”) yw’r gofynion yn rheoliad 3; ystyr “panel” (“ panel ”) yw panel cynllunio strategol . RHAN 2 Paneli cynllunio strategol Gofynion cyfansoddiad panel 3 Yn ddarostyngedig i reoliad 4(2) , y gofynion cyfansoddiad yw’r canlynol— a rhaid i fenywod gyfansoddi o leiaf 40% o’r aelodau o banel sy’n aelodau awdurdod cynllunio lleol; a b rhaid i ddynion gyfansoddi o leiaf 40% o’r aelodau hynny o banel. Eithriad o’r gofynion cyfansoddiad 4 1 Yn ddarostyngedig i baragraff (2) , nid oes angen cydymffurfio â’r gofynion cyfansoddiad os yw cyfansoddiad yr awdurdodau cynllunio lleol cyfansoddol yn gwneud y gofynion cyfansoddiad yn annichonadwy. 2 Pan fo paragraff (1) yn gymwys, y gofynion cyfansoddiad yw fod rhaid i fenywod a dynion gyfansoddi canrannau o’r aelodau awdurdod cynllunio lleol ar y panel sydd mor agos ag y bo’n ymarferol at 40% o’r naill a’r llall. Dyletswydd i gydweithredu er mwyn cydymffurfio â’r gofynion cyfansoddiad 5 Rhaid i’r awdurdodau cynllunio lleol cyfansoddol gydweithio er mwyn sicrhau cydymffurfiaeth â’r gofynion cyfansoddiad. Dyletswydd i adolygu’r gofynion cyfansoddiad 6 Rhaid i banel barhau i adolygu cyfansoddiad y panel at y diben o fonitro cydymffurfiaeth â’r gofynion cyfansoddiad. Gofynion adrodd 7 1 Os na chaiff y gofynion cyfansoddiad eu bodloni, rhaid i’r panel baratoi adroddiad ar ei gydymffurfiaeth â’r gofynion cyfansoddiad, yn unol â’r rheoliad hwn. 2 Rhaid i’r adroddiad sy’n ofynnol o dan baragraff (1) gynnwys yr wybodaeth ganlynol— a manylion am sut y methir â bodloni’r gofynion cyfansoddiad; b y rhesymau pam y methwyd â bodloni’r gofynion cyfansoddiad; c y camau a gymerwyd gan y panel a’r/neu’r awdurdodau cynllunio lleol cyfansoddol i fodloni’r gofynion cyfansoddiad. 3 Rhaid i’r adroddiad sy’n ofynnol o dan baragraff (1) gael ei lofnodi gan gadeirydd y panel neu, yn absenoldeb y cadeirydd, gan ddirprwy gadeirydd y panel. 4 Rhaid i’r panel anfon yr adroddiad at Weinidogion Cymru o fewn 12 wythnos ar ôl y dyddiad y methir â bodloni’r gofynion cyfansoddiad. 5 Rhaid i banel, ddim hwyrach na 7 diwrnod ar ôl y dyddiad yr anfonodd adroddiad at Weinidogion Cymru o dan y rheoliad hwn, hysbysu’r awdurdodau cynllunio lleol cyfansoddol ynghylch cyflwyno’r adroddiad. 6 Yn y rheoliad hwn, mae cyfeiriad at adroddiad yn cynnwys adroddiad fel y’i diwygiwyd. 7 Mae unrhyw ofyniad i anfon adroddiad at Weinidogion Cymru o dan y rheoliad hwn yn cynnwys gofyniad i gyhoeddi’r adroddiad. 8 Mae anfon adroddiad at Weinidogion Cymru neu ei gyhoeddi o dan y rheoliad hwn yn cynnwys anfon neu gyhoeddi’r adroddiad yn electronig. Hysbysiad o fethiant i gydymffurfio â’r gofynion adrodd 8 1 Os yw Gweinidogion Cymru yn credu bod panel yn methu â gwneud, neu’n hepgor gwneud, unrhyw beth y mae angen iddo ei wneud at y diben o gydymffurfio â’r gofynion adrodd yn rheoliad 7, rhaid i Weinidogion Cymru hysbysu’r panel yn unol â pharagraff (2) ac o fewn y cyfnod hysbysu a bennir ym mharagraff (3) . 2 Rhaid i’r hysbysiad nodi manylion y methiant neu’r hepgoriad. 3 Y cyfnod hysbysu a bennir at ddibenion paragraff (1) yw— a 6 wythnos sy’n dechrau gyda’r dyddiad y cafodd Gweinidogion Cymru adroddiad o dan reoliad 7; b yn absenoldeb adroddiad, 6 wythnos sy’n dechrau gyda’r dyddiad y daeth Gweinidogion Cymru i gredu bod y panel yn methu â gwneud, neu’n hepgor gwneud, unrhyw beth y mae angen iddo ei wneud at y diben o gydymffurfio â’r gofynion adrodd yn rheoliad 7. 4 Caiff Gweinidogion Cymru estyn y cyfnod hysbysu ym mharagraff (3) os tybiant fod angen gwneud hynny. 5 Rhaid i’r panel, ddim hwyrach nag 28 diwrnod ar ôl dyddiad yr hysbysiad gan Weinidogion Cymru, anfon ateb at Weinidogion Cymru sy’n nodi’r modd y mae’r panel yn bwriadu unioni’r methiant neu’r hepgoriad. Pwerau mewn achos o fethiant i gydymffurfio 9 1 Mae’r rheoliad hwn yn gymwys os yw Gweinidogion Cymru yn credu bod panel neu awdurdod cynllunio lleol cyfansoddol yn methu â gwneud, neu’n hepgor gwneud, unrhyw beth y mae angen iddo ei wneud at y diben o gydymffurfio â gofyniad penodedig. 2 Caiff Gweinidogion Cymru gyfarwyddo panel neu awdurdod cynllunio lleol cyfansoddol i gymryd pa bynnag gamau a ystyrir yn briodol gan Weinidogion Cymru at y diben o gydymffurfio â gofyniad penodedig. 3 Rhaid i banel neu awdurdod cynllunio lleol cyfansoddol gydymffurfio â chyfarwyddyd a roddir iddo o dan y rheoliad hwn. 4 Gofyniad penodedig yw gofyniad a osodir gan unrhyw un o ddarpariaethau canlynol y Rheoliadau hyn— a rheoliad 3 (gofynion cyfansoddiad panel); b rheoliad 5 (dyletswydd i gydweithredu er mwyn cydymffurfio â’r gofynion cyfansoddiad); c rheoliad 6 (dyletswydd i adolygu’r gofynion cyfansoddiad); d rheoliad 8 (1) (hysbysiad o fethiant i gydymffurfio â’r gofynion adrodd). Effaith methiant i gydymffurfio â chyfarwyddyd ynghylch gofynion cyfansoddiad 10 Effaith methiant i gydymffurfio â chyfarwyddyd o dan reoliad 9(2)_mewn perthynas â gofyniad penodedig yn rheoliad 9(4)(a)_yw fod hawliau pleidleisio aelod o awdurdod cynllunio lleol cyfansoddol a bennir yn y cyfarwyddyd wedi eu hatal hyd nes bodlonir y gofynion cyfansoddiad. Dilysrwydd gweithredoedd panel 11 Nid effeithir ar ddilysrwydd unrhyw beth a wneir gan banel o ganlyniad i fethiant gan banel neu awdurdod cynllunio lleol cyfansoddol i gydymffurfio ag unrhyw rwymedigaeth neu ofyniad a osodir arnynt (yn ôl y digwydd) gan— a rheoliadau 3 a 4(2) (gofynion cyfansoddiad panel); b rheoliad 6 (dyletswydd i adolygu’r gofynion cyfansoddiad); c rheoliad 7 (gofynion adrodd); d rheoliad 8 (hysbysiad o fethiant i gydymffurfio â’r gofynion adrodd); e rheoliad 9 (3) (pwerau mewn achos o fethiant i gydymffurfio). RHAN 3 Trefniadau ariannol paneli cynllunio strategol Gwariant cymwys 12 1 Mae’r disgrifiadau a ganlyn o wariant yr aeth panel iddo neu y mae panel i fynd iddo wedi eu rhagnodi at ddibenion paragraff 16(2) o Atodlen 2A i Ddeddf 2004 — a costau tâl neu gyflogau, cyfraniadau pensiwn a chostau diswyddo gorfodol neu wirfoddol neu gostau staff eraill; b cydnabyddiaeth i aelod enwebedig o’r panel; c costau lesio a/neu rentu mewn cysylltiad â llogi mangre; d costau mewn cysylltiad ag ardrethi a chyfleustodau y mae’r panel yn atebol amdanynt mewn cysylltiad â meddiannu mangre; e ffioedd proffesiynol, ffioedd ymgynghorol a ffioedd technegol; f costau mewn cysylltiad â swyddogaethau’r panel o ran paratoi ac adolygu cynllun strategol yn unol â Rhan 6 o Ddeddf 2004; g costau offer, gan gynnwys costau prynu, prydlesu neu gynnal dodrefn, deunyddiau dodrefnu, a meddalwedd a chaledwedd cyfrifiadurol; h cydnabyddiaeth i unrhyw aelod cyfetholedig o’r panel, ac at ddibenion y paragraff hwn, nid yw aelod cyfetholedig yn aelod enwebedig o banel; i costau sy’n gysylltiedig â galluogi panel i ymgymryd â’i swyddogaethau o dan Ran 6 o Ddeddf 2004. 2 Nid yw costau cydnabyddiaeth i aelod awdurdod cynllunio lleol cyfansoddol o’r panel yn wariant cymwys at ddibenion paragraff 16(2) o Atodlen 2A i Ddeddf 2004. 3 Yn y rheoliad hwn— mae “costau staff” (“ staff costs ”) mewn perthynas â phanel yn cynnwys unrhyw gyfraniadau pensiwn ac yswiriant gwladol cyflogwr a wneir gan y panel; ystyr “cyfraniadau pensiwn” (“ pension contributions ”) yw unrhyw gostau y mae panel yn mynd iddynt mewn cysylltiad ag unrhyw gynllun pensiwn a sefydlwyd at y diben o ddarparu pensiynau i bersonau a gyflogir ar hyn o bryd neu a fu’n gyflogedig gan banel, unrhyw swm a osodir o’r neilltu ar gyfer talu pensiynau yn uniongyrchol yn y dyfodol gan banel i gyflogeion presennol neu gyn-gyflogeion, ac unrhyw bensiynau a delir yn uniongyrchol i bersonau o’r fath heb yn gyntaf eu gosod o’r neilltu; mae “ffioedd proffesiynol” (“ professional fees ”) yn cynnwys costau mewn perthynas â chorff proffesiynol ac aelodaeth o gorff proffesiynol; mae “ffioedd technegol” (“ technical fees ”) yn cynnwys costau mewn perthynas â chyfrifyddiaeth, archwilio, materion cyfreithiol, yswiriant, cyfathrebu, cyfieithu a chaffael. Carl Sargeant Y Gweinidog Cyfoeth Naturiol, un o Weinidogion Cymru 11 Ionawr 2016